Document ID: 31994R3098

Komisjoni määrus (EÜ) nr 3098/94,
19. detsember 1994,
millega muudetakse määrust (EMÜ) nr 2825/93, milles sätestatakse nõukogu määruse (EMÜ) nr 1766/92 teatavad üksikasjalikud rakenduseeskirjad seoses kohandatud toetuste kindlaksmääramise ja andmisega teatavate alkohoolsete jookidena eksporditava teravilja puhul
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 30. juuni 1992. aasta määrust (EMÜ) nr 1766/92 teraviljaturu ühise korralduse kohta, [1] viimati muudetud määrusega (EÜ) nr 1866/94, [2] eriti selle artikli 13 lõiget 5,
ning arvestades, et:
kui teatavate kolmandate riikide puhul on eksporditoetus kaotatud või taaskehtestatud seoses olukorraga nende riikide turgudel või vastavalt nende riikidega sõlmitud kokkulepetele, tuleks ette näha kord, mis võimaldaks ajal, mil muudatused teatavate turgude staatuses jõustuvad, kohandada komisjoni määruse (EMÜ) nr 2825/93 [3] artiklis 4 osutatud koefitsienti; kõnealuse määruse artikliga 7 nähakse selline kord ette, kuid kohandamine jõustub alates muudatustele järgnevast aastast; seetõttu tuleks muuta asjaomaseid sätteid ning teatavaid muid sätteid, mis käsitlevad liikmesriikide pädevate asutuste järgitavat menetlust ja liikmesriikide esitatavat teavet;
käesoleva määrusega ettenähtud meetmed on kooskõlas teraviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EMÜ) nr 2825/93 muudetakse järgmiselt.
1. Artikli 7 lõige 2 asendatakse järgmisega:
"2. Kui toetus on kaotatud vastavalt lõikele 1 või kui see on taaskehtestatud ning kui teatavad turud ei vasta enam eksporditoetuste saamise tingimustele vastavalt ühinemisaktile või kolmandate riikidega sõlmitud kokkulepetele, kohandatakse artikli 4 lõikes 1 osutatud koefitsienti. Kõnealuse kohandamise käigus arvatakse nendele turgudele eksporditud kogused, mille suhtes toetus on kaotatud või taaskehtestatud, vastavalt vajadusele kõnealuse koefitsiendi arvutamisel kasutatavate eksporditud üldkoguste sisse või arvatakse neist välja. Kohandatud koefitsienti kohaldatakse alates asjaomaste turgude staatuse muutumisele järgneva maksustatava destilleerimisperioodi esimesest päevast."
2. Artiklile 12 lisatakse lõige 4:
"4. Kui koefitsienti on kohandatud vastavalt artikli 7 lõikele 2, maksavad toetuse saajad alates kohandatud koefitsiendi kohaldamise kuupäevast valesti makstud toetuse summad tagasi."
3. Artiklile 18 lisatakse lõige 4:
"4. Komisjoni taotluse korral edastavad asjaomased liikmesriigid ka artikli 7 lõikes 2 osutatud koefitsiendi kohandamiseks vajaliku teabe."
Artikkel 2
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. detsember 1994

Labels: 3
17
5
6